REGOLAMENT TAL-KUMMISSJONI (UE) 2022/2388

tas-7 ta’ Diċembru 2022

li jemenda r-Regolament (KE) Nru 1881/2006 fir-rigward tal-livelli massimi tas-susta nzi perfluworoalkilati f’ċerti oġġetti tal-ikel

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KEE) Nru 315/93 tat-8 ta’ Frar 1993 li jistabbilixxi proċeduri tal-Komunità għall-kontaminanti fl-ikel (1), u b’mod partikolari l-Artikolu 2(3) tiegħu,

Billi:

(1) Ir-Regolament tal-Kummissjoni (KE) Nru 1881/2006 (2) jiffissa l-livelli massimi ta’ ċerti kontaminanti fl-oġġetti tal-ikel.

(2) L-aċidu perfluworoottan sulfoniku (PFOS), l-aċidu perfluworoottanojku (PFOA), l-aċidu perfluworononanojku (PFNA) u l-aċidu perfluworoeżan sulfoniku (PFHxS) huma sustanzi perfluworoalkilati (PFASs), li huma, jew li ntużaw, f’bosta applikazzjonijiet kummerċjali u industrijali. L-użu mifrux tagħhom, flimkien mal-persistenza tagħhom fl-ambjent, irriżulta f’kontaminazzjoni ambjentali mifruxa. Il-kontaminazzjoni tal-ikel b’dawn is-sustanzi hija prinċipalment ir-riżultat tal-bijoakkumulazzjoni fil-ktajjen tal-ikel akkwatiċi u terrestri u d-dieta hija s-sors ewlieni tal-esponiment għall-PFASs. Madankollu, anke l-użu ta’ materjali li jiġu f’kuntatt mal-ikel u li fihom il-PFASs x’aktarx li jikkontribwixxi għall-esponiment tal-bniedem għalihom.

(3) Fid-9 ta’ Lulju 2020, l-Awtorità Ewropea dwar is-Sigurtà fl-Ikel (“l-Awtorità”) adottat opinjoni dwar ir-riskju għas-saħħa tal-bniedem relatat mal-preżenza tas-sustanzi perfluworoalkilati fl-ikel (3). L-Awtorità kkonkludiet li l-PFOS, il-PFOA, il-PFNA u l-PFHxS jistgħu jikkawżaw effetti fuq l-iżvilupp u jista’ jkollhom effetti avversi fuq il-kolesterol fis-seru, fuq il-fwied u s-sistema immunitarja u fuq il-piż fit-twelid. Hija qieset l-effetti fuq is-sistema immunitarja bħala l-aktar effett kritiku u stabbiliet doża tollerabbli fil-ġimgħa (TWI) ta’ 4,4 ng/kg ta’ piż tal-ġisem fil-ġimgħa għas-somma tal-PFOS, tal-PFOA, tal-PFNA u tal-PFHxS, li tipproteġi wkoll kontra l-effetti l-oħra ta’ dawk is-sustanzi. Hija kkonkludiet li l-esponiment ta’ partijiet mill-popolazzjoni Ewropea għal dawk is-sustanzi jaqbeż it-TWI, u dan huwa inkwetanti.

(4) Għalhekk, jenħtieġ li jiġu stabbiliti l-livelli massimi fl-ikel għal dawk is-sustanzi biex jiġi żgurat livell għoli ta’ protezzjoni tas-saħħa tal-bniedem.

(5) Jenħtieġ li jiġi pprovdut perjodu ta’ żmien raġonevoli għall-operaturi tan-negozji tal-ikel biex ikunu jistgħu jadattaw għal-livelli massimi stabbiliti f’dan ir-Regolament.

(6) Filwaqt li jitqies li ċerti oġġetti tal-ikel koperti minn dan ir-Regolament għandhom ħajja tal-prodott fuq l-ixkaffa twila, l-oġġetti tal-ikel li tqiegħdu fis-suq legalment qabel id-data tal-applikazzjoni ta’ dan ir-Regolament, jenħtieġ li jitħallew jibqgħu fis-suq.

(7) Għalhekk, jenħtieġ li r-Regolament (KE) Nru 1881/2006 jiġi emendat skont dan.

(8) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Anness tar-Regolament (KE) Nru 1881/2006 huwa emendat f’konformità mal-Anness ta’ dan ir-Regolament.

Artikolu 2 L-oġġetti tal-ikel elenkati fl-Anness imqiegħda legalment fis-suq qabel l-1 ta’ Jannar 2023, jistgħu jibqgħu fis-suq sad-data tad-durabbiltà minima tagħhom jew sad-data tal-iskadenza tagħhom.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-1 ta’ Jannar 2023.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-7 ta’ Diċembru 2022. Għall-Kummissjoni Il-President Ursula VON DER LEYEN

(1) ĠU L 37, 13.2.1993, p. 1.

(2) Ir-Regolament tal-Kummissjoni (KE) Nru 1881/2006 tad-19 ta’ Diċembru 2006 li jiffissa l-livelli massimi ta’ ċerti kontaminanti fl-oġġetti tal-ikel (ĠU L 364, 20.12.2006, p. 5).

(3) Il-Bord tal-EFSA dwar il-Kontaminanti fil-Katina tal-Ikel (CONTAM); Scientific opinion on the risk to human health related to the presence of perfluoroalkyl substances in food. EFSA Journal 2020; 18(9):6223, https://efsa.onlinelibrary.wiley.com/doi/full/10.2903/j.efsa.2020,6223.